News - US Toekennings vir Uitnemende Onderrig 2020...
​Aansoeke word tans ingewag vir die Universiteit Stellenbosch Toekennings vir Uitnemende Onderrig 2020.
Die toekennings word in twee kategorieë aangebied, naamlik Ontluikende Dosent en Uitgelese Dosent. Die toekenning vir Ontluikende Dosent is bedoel vir akademici wat in hulle onderrig as "vakkundige opvoeders" optree:
Die toekenning vir Ontluikende Dosent kan slegs eenmalig ontvang word en die toekenning vir Uitgelese Dosent een keer elke vyf jaar.
Ooreenkomstig die Onderrig- en Leerbeleid (2018:5) word die onderrigportefeulje as hoofinstrument gebruik om uitnemende onderrig te beoordeel. Gedurende die institusionele keuringsvergadering word 'n onderhoud van 10 minute met elke kandidaat gevoer en kandidate in die kategorie Uitgelese Dosent doen dan ook 'n aanbieding van 10 minute.
Portefeuljes kan in pdf-formaat of 'n elektroniese formaat van die aansoeker se keuse ingedien word. Adviseurs van die Sentrum vir Onderrig en Leer (SOL) bied bystand met portefeulje-ontwikkeling in fakulteite.
Benoemdes word aanvanklik deur middel van 'n interne fakulteitsproses gekies. Suksesvolle aansoeke word daarna by die Sentrum vir Onderrig en Leer (SOL), by kcattell@sun.ac.za, ingedien. Die sluitingsdatum vir aansoeke is 30 September 2020. Ná beoordeling deur 'n institusionele keuringskomitee sal die suksesvolle kandidate in die vierde kwartaal van hul toekennings in kennis gestel word. Hulle sal hul toekennings by 'n plegtigheid aan die einde van daardie kwartaal ontvang.